कोविड-19: मरीजों की संख्या के मामले में ब्राजील ने रूस को पीछे छोड़ा, दुनियाभर में कोरोना वायरस से 53 लाख से ज्यादा लोग संक्रमित
कोरोना वायरस के सबसे ज्यादा मरीजों के मामले में ब्राजील ने रूस को पीछे छोड़ दिया है। अमेरिका के बाद अब वह दुनिया का ऐसा दूसरा देश बन गया है, जहां कोरोना वायरस के मरीजों की संख्या सबसे ज्यादा है। पिछले 24 घंटों में ब्राजील में कोविड-19 के करीब 20,000 नए मरीजों की पुष्टि हुई है, जबकि रूस में यह आंकड़ा करीब 9,000 रहा। ताजा अपडेट्स के मुताबिक, नए आंकड़े जारी होने के बाद ब्राजील में कोरोना वायरस के संक्रमण से ग्रस्त लोगों की संख्या तीन लाख 30,890 हो गई है। वहीं, रूस में यह आंकड़ा तीन लाख 26,448 है। हालांकि आज दोपहर में नए आंकड़े जारी होने के बाद रूस फिर दूसरे नंबर पर आ सकता है। लेकिन अगर ब्राजील में शाम तक फिर बड़ी संख्या में लोग कोरोना वायरस से संक्रमित पाए जाते हैं, तो उसके और रूस के बीच मरीजों का अंतर बढ़ सकता है।
(और पढ़ें - कोविड-19: 6,600 से ज्यादा नए मामले, भारत में कोरोना वायरस के मरीजों की संख्या सवा लाख के पार, लेकिन मृत्यु देर और रिकवरी रेट दोनों में सुधार)
वहीं, कोविड-19 के मरीजों का वैश्विक आंकड़ा अब 53 लाख से ज्यादा हो गया है। पिछले 24 घंटों में पूरी दुनिया में एक बार फिर एक लाख से ज्यादा नए मामलों और 5,000 से अधिक मौतों की पुष्टि हुई है। इसके बाद मरीजों की कुल संख्या 53 लाख से ज्यादा हो गई है, जबकि मृतकों का आंकड़ा तीन लाख 40 हजार से ज्यादा हो गया है। इनमें 16 लाख 45 हजार मरीज और 97,600 से ज्यादा मौतें अकेले अमेरिका में देखने को मिली हैं। शुक्रवार को वहां 24 हजार से ज्यादा नए मरीजों की पुष्टि हुई है और करीब 1,300 मौतें दर्ज की गई हैं। ब्राजील में नई मौतों की संख्या 966 रही, जिसके बाद वहां मृतकों की कुल संख्या 21 हजार से ज्यादा हो गई है।
स्पेन में मौतों की संख्या अचानक बढ़ी
यूरोपीय देश स्पेन में बीते कुछ दिनों से कोरोना वायरस से प्रतिदिन होने वाली मौतों की संख्या सौ से नीचे देखने को मिल रही थी। लेकिन शुक्रवार को यह संख्या अचानक 688 हो गई है। इसके बाद स्पेन में कोविड-19 से मारे गए लोगों का आंकड़ा 28,628 हो गया है। मीडिया रिपोर्टों में बताया गया है कि स्पेन में मौतों का आंकड़ा बढ़ा जरूर है, लेकिन शुक्रवार को सामने आई सभी 688 मौतें एक ही दिन में नहीं हुई हैं। बताया गया है कि इन मौतों की तारीखों को लेकर स्पष्टता नहीं थी, जिसके चलते ये आधिकारिक आंकड़ों में दर्ज नहीं हो पाई थीं। शुक्रवार को इन्हें कोविड-19 के मृतकों की सूची में जोड़ दिया गया। खबरों की मानें तो इस दिन असल में 56 मौतें हुई थीं। शेष 632 मौतें पहले ही हो गई थीं, जिन्हें अब रिकॉर्ड में लिया गया है। यहां बता दें कि स्पेन में कोरोना वायरस के कुल दो लाख 81 से ज्यादा मरीज हैं।
(और पढ़ें - चेतावनी के बावजूद कोविड-19 की रोकथाम के लिए हाइड्रोक्सीक्लोरोक्वीन का इस्तेमाल बढ़ा, डब्ल्यूएचओ ने फिर किया आगाह)
ईरान में 10,000 स्वास्थ्यकर्मी संक्रमित
कभी चीन के बाद कोविड-19 महामारी का अगला केंद्र बताए गए ईरान ने इस संकट को काफी हद तक नियंत्रित किया है। वहां कुल मरीजों की संख्या एक लाख 31 हजार से ज्यादा जरूर है, लेकिन प्रतिदिन दर्ज होने वाले मामले 2,000 से 2,500 के बीच ही हैं और मृतकों की संख्या भी सौ से नीचे ही आ रही है। हालांकि, ईरान में कोरोना वायरस को नियंत्रित करने में अहम भूमिका निभाने वाले हजारों स्वास्थ्यकर्मी इसकी चपेट में आ गए हैं। खबर है कि ईरान में 10,000 से ज्यादा हेल्थकेयर वर्कर्स कोविड-19 से पीड़ित हैं। बताया गया है कि यमन और गाजा पट्टी के पास लड़ाई वाले इलाकों में तैनात स्वास्थ्यकर्मियों के हवाले से यह जानकारी सामने आई है।
यूरोप में कोरोना वायरस से संक्रमित लोगों की संख्या 18 लाख 68 हजार से ज्यादा हुई
कनाडा में कोविड-19 के 82,480 मरीज, चीन से आगे जाने की संभावना
मैक्सिको में करीब 7,000 मौतों की पुष्टि, अब तक 62 हजार से ज्यादा मरीज सामने आए
अफ्रीका महाद्वीप में कोरोना वायरस के मरीजों का आंकड़ा एक लाख के पार
विश्व स्वास्थ्य संगठन ने दक्षिण अमेरिका को कोविड-19 महामारी का 'केंद्र' करार दिया
(और पढ़ें - कोविड-19: नीदरलैंड में ऊदबिलाव की एक प्रजाति 'मिंक' में कोरोना वायरस मिला)